IToyota itshale izigidi emboniniIsikhulu sakwaToyota South Africa Motors uMnuz Andrew Kirby noNgqongqoshe wezoHwebo neziMboni uMnuz Ebrahim Patel besembonini yakwaToyota eProspecton ngemuva kokutshalwa kwemali engaphezu kukaR450 million yokukhiqiza iHiace Ses’fikileFANELESIBONGE BENGU | October 13, 2019ITOYOTA iphinde yatshala uR454million ekukhiqizweni kwetekisi iHiace Ses’fikile embonini yayo eseProspecton, eSiphingo.Isiyonke imali etshalwe kule mboni inguR1,033 billion kusuka ngo-2012.Isikhulu esiphezulu sakwaToyota South Africa Motors (TSAM) uMnuz Andre Kirby sithe bandise umsebenzi abawenzayo embonini njengokwakha izinhlangothi nengaphansi laleli tekisi nokuyinto eyayifika isiyenziwe bese beyayihlanganisa.Uthe futhi babheke ukuthi le mboni ikhulise umthamo ewukhiqizayo usuke ku-15 500 ngonyaka uye ku-18 000. Udalule ukuthi kudaleke amathuba omsebenzi angu-80 ngalokhu.UKirby uthe amatekisi adlala indima ebalulekile kuleli njengoba ethutha abantu abangu-15 million ngosuku futhi aqasha abantu angu-600 000.“Ngo-2012 iTSAM yashintsha ekuletheni iHiace Taxi njengemoto ephelele iComplete Built up (CBU) yaba engaphelele iSemi Knock-down (SKD) kwathi ngo-2015 yafika ihlakazeke ngokuphelele iComplete Knock-down (CKD). Kusuka kwaqala ukukhiqizwa kwale moto sibone isibalo sezakhiwayo sikhula sisuka ku-9 300 saya ku-14 000 ngonyaka nokuwukukhula okungu-37%,” kusho uKirbyEmcimbini wokwethula lokhu bekukhona uNgqongqoshe wezoHwebo neziMboni, uMnuz Ebrahim Patel noNgqongqoshe wezokuThuthukiswa koMnotho, ezokuVakasha noKongiwa kweMvelo KwaZulu-Natal uNkk Nomusa Dube-Ncube. UPatel uphonsele inselelo uDube-Ncube ukuthi iziphathimandla zihambe ngezimoto zakwaToyota ezikhiqizwe kule mboni. Uveze ukuthi naye ubehamba ngeToyota Fortuner.
